
২৪ আগস্ট, ২০১৪
ঢাকা আর্ট সেন্টারে 'ভিন্নরূপে পুরুষ'

সমকাল প্রতিবেদক
রান্না করা, ঘর ঝাড়ূ দেওয়া, কাপড় ধোয়া, বাচ্চাদের খাওয়ানো, থালাবাসন পরিষ্কার করা, বাবা-মায়ের দেখাশোনা করা_ এ কাজগুলো পুরুষের নয়, এমন একটা ধারণা সমাজে প্রচলিত আছে। কিন্তু প্রচলিত ধারণার বাইরেও কিছু থাকে। যেমন ধরুন, প্রয়াত কবি খোন্দকার আশরাফ হোসেনের কথা। তিন কন্যার উপস্থিতি সত্ত্বেও অন্তর্মুখী এ মানুষটি নয় বছর ধরে আংশিক প্যারালাইসিস-আক্রান্ত স্ত্রীকে ক্লান্তিহীন সেবা করে গেছেন। আবার জাহাঙ্গীরনগর বিশ্ববিদ্যালয়ের পরিবেশ বিজ্ঞান বিভাগের শিক্ষক মোহাম্মদ জামাল উদ্দিন কিংবা সিএনজিচালিত অটোরিকশাচালক মন্টু মিঞা_ এরা সবাই নিজ নিজ কাজের বাইরেও বাসার খুঁটিনাটি কাজে স্ত্রীকে সহায়তা করেন। অনেকটা নীরবে পরিবারের জন্য 'প্রথার বাইরে' ঘরের নানান কাজ করে যাচ্ছেন এরকম পুরুষদের জীবনের গল্প নিয়ে ঢাকা আর্ট সেন্টারে শুরু হয়েছে ব্যতিক্রমী এক প্রদর্শনী। 'ভিন্নরূপে পুরুষ' শিরোনামের এই আলোকচিত্র প্রদর্শনীর আয়োজক ব্র্যাক বিশ্ববিদ্যালয়ের ব্র্যাক ইনস্টিটিউট অব গভর্ন্যান্স অ্যান্ড ডেভেলপমেন্টের (বিআইজিডি) অন্তর্ভুক্ত সেন্টার ফর জেন্ডার অ্যান্ড সোস্যাল ট্রান্সফরমেশন (সিজিএসটি)। অ্যাকশন এইড বাংলাদেশ এবং ঢাকা আর্ট সেন্টার আয়োজিত প্রদর্শনীতে ২১ জন আলোকচিত্রীর মোট ৯০টি ছোট-বড় আলোকচিত্র ও দুটি ভিডিওচিত্র প্রদর্শিত হচ্ছে। 

গতকাল শনিবার বিকেলে এ প্রদর্শনীর উদ্বোধন করেন নাট্যব্যক্তিত্ব আলী যাকের। তিনি বলেন, দেশের সুষম উন্নয়ন তখনই সম্ভব হবে, যখন নারী-পুরুষ সমানতালে কাজ করবে। 
অনুষ্ঠানে সভাপতিত্ব করেন অ্যাকশন এইড বাংলাদেশের কান্ট্রি ডিরেক্টর ফারাহ কবির। প্রধান অতিথির বক্তব্যে নৃত্যশিল্পী লুবনা মরিয়ম বলেন, এই প্রদর্শনীর আলোকচিত্র নারী-পুরুষের উধর্ে্ব উঠে সবাইকে মানবতার চেতনায় জাগ্রত হওয়ার অনুপ্রেরণা জাগায়। অনুষ্ঠানে সূচনা বক্তব্য রাখেন বিআইজিডির গবেষক ড. সোহেলা নাজনীন। এতে উপস্থিত ছিলেন বিআইজিডির গবেষক মাহিন সুলতান।

পরিবার ও সমাজে পুরুষদের ইতিবাচক ভূমিকার প্রতিফলন ঘটানোর লক্ষ্যে আয়োজিত ব্যতিক্রমী এ প্রদর্শনী চলবে ২৮ আগষ্ট পর্যন্ত। প্রতিদিন বিকেল ৩টা থেকে রাত ৮টা পর্যন্ত এটি সবার জন্য উন্মুক্ত।

